Αυτό το λήμμα αφορά τον πολιτικό της Νέας Δημοκρατίας.  Για τον πρώην πολιτικό του ΠΑΣΟΚ και νυν του ΣΥΡΙΖΑ, δείτε: Σίμος Α. Κεδίκογλου.  

Ο **Σίμος (Συμεών) Κεδίκογλου** (Αθήνα, 14 Νοεμβρίου 1963) είναι Έλληνας δημοσιογράφος και πολιτικός, υφυπουργός Αγροτικής Ανάπτυξης και βουλευτής της Νέας Δημοκρατίας.

Βιογραφικά στοιχεία
-------------------

Γεννήθηκε στην Αθήνα και είναι γιος του Βασίλη Κεδίκογλου, πρώην βουλευτή και υπουργού του Πανελληνίου Σοσιαλιστικού Κινήματος (ΠΑΣΟΚ). Θείος του είναι ο Άγγελος Κεδίκογλου, απόστρατος αντιστράτηγος του Στρατού στα Τεθωρακισμένα. Πρώτος εξάδελφός του είναι ο πρώην βουλευτής Ευβοίας του ΠΑΣΟΚ, Σίμος Κεδίκογλου. Έχει αρθρογραφήσει ως πολιτικός συντάκτης και έχει κάνει εκπομπές με τοπικά θέματα. Ακόμα έχει παρουσιάσει τηλεοπτικές και ραδιοφωνικές εκπομπές σε ιδιωτικούς και δημόσιους σταθμούς, όπως επίσης δελτία ειδήσεων στην ΕΡΤ.

Από το 2004 εκλέγεται βουλευτής με τη Νέα Δημοκρατία στην εκλογική περιφέρεια Εύβοιας.

Έχει χρηματίσει το 2004, αναπληρωτής τομεάρχης Άμυνας της Νέας Δημοκρατίας, τομεάρχης Ανάπτυξης από το 2008 έως το 2009 και από το 2011 και υπεύθυνος τομέα Μέσων Μαζικής Ενημέρωσης. 

Από τις 5 Ιουλίου 2012 συμμετείχε στην κυβέρνηση του Αντώνη Σαμαρά, ως υφυπουργός στον Πρωθυπουργό με καθήκοντα του κυβερνητικού εκπροσώπου. Απομακρύνθηκε και από τις δύο αυτές θέσεις στον ανασχηματισμό της 10ης Ιουνίου 2014.

Τον Ιούνιο του 2013, μετά την ανακοίνωση για το ξαφνικό κλείσιμο της ΕΡΤ, η ΕΣΗΕΑ κάλεσε τον Κεδίκογλου να παραδώσει την δημοσιογραφική του ταυτότητα και να παραιτηθεί από μέλος της ΕΣΗΕΑ, άλλως το Δ.Σ. θα προχωρήσει στη διαδικασία διαγραφής του από το Σωματείο. Εκείνος αρνήθηκε και τελικά διαγράφηκε από το πειθαρχικό συμβούλιο της ΕΣΗΕΑ. Ασκησε έφεση και διαγράφηκε με απόφαση του δευτεροβάθμιου πειθαρχικού συμβουλίου που δημοσιεύτηκε στις 13 Μαΐου 2014. Λίγο αργότερα διαγράφηκε επίσης από τον ΕΔΟΕΑΠ. Ο υφυπουργός προσέφυγε στη Δικαιοσύνη, που έκρινε τη διαγραφή του από την ΕΣΗΕΑ και τον ΕΔΟΕΑΠ παράνομη.

Το 2019 ορίστηκε αντιπρόεδρος της Κοινοβουλευτικής Συνέλευσης του Οργανισμού Οικονομικής Συνεργασίας Εύξεινου Πόντου (PABSEC), επικεφαλής της Ελληνικής Αντιπροσωπείας και μέλος της Επιτροπής Νομικών και Πολιτικών Υποθέσεων.

Το 2021 ορίστηκε υφυπουργός Αγροτικής Ανάπτυξης Αρμόδιος για την αλιευτική πολιτική από τον πρωθυπουργό Κυριάκο Μητσοτάκη.

### Προσωπική ζωή

Ο Κεδίκογλου είχε ένα σύντομο γάμο το 1999 με την Τζίνα Αλιμόνου. Στις 28 Ιουνίου του 2018, νυμφεύθηκε την Ελισάβετ Κατσαμάκη, φωτογράφο και πρώην μοντέλο, και στις 12 Δεκεμβρίου του ίδιου χρόνου, απέκτησαν έναν γιο και μετά στις 29 Νοεμβρίου του 2021, απέκτησαν μία κόρη.

Παραπομπές
----------

1. 1 2  www.hellenicparliament.gr/vouleftes/viografika-stoicheia/?MPId=c2206e6b-48c9-412c-a777-23c8af8ce3f6.
2. ↑  c2206e6b-48c9-412c-a777-23c8af8ce3f6. Ανακτήθηκε στις 23  Απριλίου 2022.
3. ↑  «Γενική Γραμματεία Νομικών και Κοινοβουλευτικών Θεμάτων | ΣΑΜΑΡΑ Κ. ΑΝΤΩΝΙΟΥ». *www.ggk.gov.gr*. Ανακτήθηκε στις 7 Δεκεμβρίου 2019.
4. ↑  «Εφημερίδα των Συντακτών». 9 Ιουνίου 2014. Ανακτήθηκε στις 9 Ιουνίου 2014.
5. ↑  Ανακοίνωση της ΕΣΗΕΑ για το κλείσιμο της ΕΡΤ, μέσω Ελευθεροτυπίας, 11/6/2013
6. ↑  «Απόφαση ΕΣΗΕΑ». Ανακτήθηκε στις 9 Ιουνίου 2014. [*νεκρός σύνδεσμος*]
7. ↑  «Εφημερίδα των Συντακτών». Ανακτήθηκε στις 9 Ιουνίου 2014.
8. ↑  «Παράνομη, τελεσίδικα, η διαγραφή Κεδίκογλου από την ΕΣΗΕΑ». *bankingnews.gr*. Ανακτήθηκε στις 6 Δεκεμβρίου 2019.
9. ↑  «Η ολοκλήρωση της δικαίωσης Κεδίκογλου». *Media*. 3 Δεκεμβρίου 2019. Ανακτήθηκε στις 6 Δεκεμβρίου 2019.
10. ↑  «Ο Σίμος Κεδίκογλου στον Οργανισμό Οικονομικής Συνεργασίας Εύξεινου Πόντου». *www.egnomi.gr*. Ανακτήθηκε στις 6 Δεκεμβρίου 2019.
11. ↑  «ΕΚΤΑΚΤΟ - Νέος Υφυπουργός αγροτικής ανάπτυξης και τροφίμων ο Σίμος Κεδίκογλου». *Eviathema.gr | Εύβοια Τοπ Νέα Ειδήσεις*. 31 Αυγούστου 2021. Ανακτήθηκε στις 6 Σεπτεμβρίου 2021.

Εξωτερικοί σύνδεσμοι
--------------------

* Προσωπική ιστοσελίδα Σίμου Β. Κεδίκογλου